**KONFERENCIJOS PRANEŠIMŲ PRISTATYMAI**

**„Paskutiniai 5 metai e-komercijoje – ką supratom, ko išmokom“**

**Reprise Media skaitmeninės rinkodaros vadovas Domas Raulinaitis, beveik 10 metų patirtį e-komercijos srityje sukaupęs profesionalas**

Per pastaruosius penkerius metus elektroninės prekybos sektorius patyrė įspūdingų pokyčių, ypač COVID-19 pandemijos laikotarpiu ir po jo. Šio pranešimo metu pasidalinsiu įžvalgomis ir pamokomis, gautomis per šį laikotarpį, pradedant nuo svarbos prisitaikyti prie kintančio vartotojų elgesio ir teisinių apribojimų ir baigiant šiuo metu vyraujančiomis el. komercijos aktualijomis.

**„Toks pats, bet vis kitoks – nauja prekių ženklų realybė“**

**Ženklodaros studijos „IMAGINE“ partnerė, kūrybos vadovė, dizaino strategė Aistė Jakimavičiūtė – Bikauskė**

Šiais laikais vis sunkiau pasakyti, kur baigiasi realus, o prasideda skaitmeninis pasaulis. Tai kelia iššūkį prekių ženklų kūrėjams - kaip išlaikyti prekių ženklams būtiną atpažįstamumą, ikoniškumą, tačiau gebėti organiškai keistis, kurti artimą, bet kaskart vis naują patirtį? Dizaino sistemos, varotojo patirties žemėlapiai ir strategijos - būtini prekių ženklų atributai, kuriuos aptarsime pranešimo metu.

Aistė Jakimavičiūtė Bikauskė - ženklodaros studijos „IMAGINE“ partnerė, kūrybos vadovė, dizaino strategė. Su prekių ženklų strategijos įgyvendinimu - kūrybinės koncepcijos kūrimu, vadovavimu dizaino komandoms ji dirba daugiau nei septynerius metus. Aistė aktyviai dalyvauja dizaino edukacijos lauke, organizuoja įvairias kūrybiškumo konferencijas Lietuvoje (Penketai, What‘s Next, ADC Vilnius), taip pat dėsto Vilniaus Universitete, žurnalistikos centre, Atomic Garden reklamos mokykloje. Aistės darbai laimėjo ne vieną dizaino apdovanojimą, ji du kartus atstovavo Lietuvą jaunųjų Kanų liūtų konkurse.

**„Intelektinė nuosavybė virtualiame pasaulyje: kaip ją naudoti ir apsaugoti?“**

**Advokatė, dirbanti technologijų ir intelektinės nuosavybės teisės srityse Giedrė Rimkūnaitė – Manke**

Virtualaus pasaulio mūsų kasdienybėje ir versle vis daugėja, o ribos tarp realaus ir virtualaus gyvenimo, tarp realybės ir vaizduotės vis labiau išsitrina. Metavisata, dirbtinis intelektas nebėra tik sąvokos - tai realybė, kuri perrašo inovacijų ir intelektinės nuosavybės taisykles. Aptarsime, kokias naujas galimybes, o kartu ir iššūkius intelektinei nuosavybei atneša dirbtinio intelekto ir virtualios realybės sprendimai, metavisata, ir kaip turime prisitaikyti, kad apsaugotumėme savo kūrinius, prekių ženklus, inovacijas bei nepažeistumėme kito teisių.

**„Kiek patentų reikia vienaragiui?“**

**Nord Security patentų skyriaus vadovė Aušra Diliautaitė**

2020 m. Nord Security pradėjo patentuoti išradimus ir per kelis metus sukaupė daugiau nei 200 JAV patentų portfolio. Pranešime pasakosime, kodėl ėmėmės patentuoti, kaip pavyko greitu metu pasiekti tokį reikšmingą JAV patentų skaičių ir kokią matome naudą dabar ir ateityje.

**„Vizualiojo meno kūrinių apsauga internete – misija (ne)įmanoma?“**

**Asociacijos LATGA Menų skyriaus vadovė Ingrida Radovič**

Internetas, socialiniai tinklai suteikia autoriams neribotas galimybes pristatyti visuomenei savo kūrinius, tačiau taip pat ir galimybes nukentėti: internete prieinami kūriniai kopijuojami, platinami be autoriaus žinios, naudojami dirbtinio intelekto programoms apmokyti. Pranešime bus kalbama apie senas ir naujas problemas, su kuriomis vizualiųjų menų autoriai susiduria skaitmeninėje erdvėje, ir galimus jų sprendimo būdus.

**„Netikros interneto svetainės – pelėkautai lengvatikiams“**

**Vartotojų teisių apsaugos tarnybos direktorė Goda Aleksaitė**

Sakoma, kad ant kiekvieno kampo policininko nepastatysi. Jo tikrai nepastatysi prie kiekvienos Kinijoje registruotos internetinės parduotuvės ar socialinių tinklų paskyros. Todėl ypač svarbu, kad patys vartotojai būtų atidūs ir racionaliai įvertintų kiekvieną pasiūlymą internete.

**„Klastotės draudžiamos! Bet kaip tai užtikrinti?“**

**„Vinted“  vyresnioji teisininkė, dirbanti intelektinės nuosavybės ir informacinių technologijų teisės srityse Skirmanta Balsevičienė**

Klastočių prekyba turguose ir gatvėse dar egzistuoja. Vis dėlto, internetui užkariavus pasaulį, klastotojai greitai suprato, jog padirbinių prekyba internetu yra žymiai patrauklesnė dėl plačios pirkėjų auditorijos, teritorijos ir sudėtingumo pakliūti teisėsaugai į rankas. Masinė klastočių prekyba ir kova su šiuo reiškiniu yra kasdienis ir nenutrūkstantis darbas. Šio pranešimo metu bus dalijamasi patirtimi, ką privalo ir ką gali padaryti internetinė prekyvietė kovoje su klastočių prekyba.

**„Mano sekėjai „feikų“ negauna“**

**Kolumnistė, TV laidų vedėja, socialinių tinklų turinio kūrėja Fausta Marija Leščiauskaitė**

Šiais laikais socialiniuose tinkluose didelę dalį turinio sudaro reklamos. Tiek žiūrovams, tiek ir turinio kūrėjams svarbu neapsigauti, kad rodoma prekė ar paslauga atitiktų kokybės bei etikos standartus, iš kurių vienas - jos originalumas. Kaip užtikrinti, kad turinio kūrėjui netektų raudonuoti ir atsiprašinėti, o žiūrovui - jaustis apgautam, aptarsime pranešimo metu.